Kriitikot naureskelevat usein, että vasemmistolaisten mielestä kaikki on ilmaista. Olen aina pitänyt tätä turhana liioitteluna. Tänään vasemmistoliiton pormestariehdokas Paavo Arhinmäki kävi kuitenkin Twitterissä siinä määrin hämmästyttävää keskustelua, että saatan joutua muuttamaan mielipiteeni.

Arhinmäki väitti, ettei kaupungin kohtuuhintaisissa vuokra-asunnoissa asuvia tueta ollenkaan. Hänen mukaansa asukkaiden maksamat vuokrat nimittäin kattavat asunnon ”lainat ja hoitokulut”. Arhinmäelle huomautettiin, että aina kun asuntoja vuokrataan markkinavuokraa alemmalla vuokralla, tähän sisältyy automaattisesti tukea.

On selvää, että asukas saa tukea. Hän pääsee asumaan halvemmalla kuin jos joutuisi maksamaan markkinavuokran. Asuntoihin on jonoa, koska niissä asuminen on edullista asukkaalle. Pienellä ajattelulla on yhtä selvää että asukkaan saama tuki tulee muilta kaupunkilaisilta. Nämä menettävät sen tulon, jonka asunnosta saisi vuokraamalla sen markkinahintaan.

Arhinmäelle selostettiin että asiat ovat näin. Suomeksi sanottuna hänelle todettiin, että kun kaupunki antaa tavaraa alennuksella se on aivan sama kuin kaupunki antaisi rahaa. Jos ihmisten vuokra-asumisen hintaa voidaan alentaa ilman että kukaan maksaa, on keksitty ikiliikkuja. Jos lukijaa vielä epäilyttää, niin asia on selitetty perinpohjaisesti täällä.

Arhinmäki ei tyytynyt tähän, vaan vastasi että menetetyt tuotot ovat ”teoreettisia”. Hän toisti, että asukkaiden maksama vuokra kattaa ”hoitokulut ja lainat”. Sen jälkeen hän vielä totesi, että vuokralaiset itse asiassa kartuttavat kaupungin omaisuutta kun maksavat kaupungin omistamien talojen pääomakulut.

Twiitit ovat tässä:

Eivät ARA-vuokra-asunnot ole tuettuja. Ne on omakustannusperusteisia. Vuokralaiset maksavat kaikki kulut. @Vapaavuori — Paavo Arhinmäki (@paavoarhinmaki) March 18, 2017

Nyt ei puhuta mistään teoreettisista tuotto-odotuksista vaan siitä, että asukkaat maksavat vuokrissaan lainat ja hoitokulut. — Paavo Arhinmäki (@paavoarhinmaki) March 18, 2017

Vuokralaiset itse asiassa kartuttavat kaupungin omaisuutta, kun maksavat vuokrissaan kaupungin omistamien talojen pääomakulut. — Paavo Arhinmäki (@paavoarhinmaki) March 18, 2017

Kerrataan vielä mitä Arhinmäki siis väittää. Hän sanoo, että kaupungin omistamien kiinteistöjen vuokraaminen alle markkinahinnan ei ole vuokralaisen tukemista. Siihen liittyy korkeintaan ”teoreettisia” kustannuksia. Itse asiassa kaupungin omaisuus karttuu, kun se vuokraa kiinteistöjä alihintaan.

Ehdotan tämän vuoksi Arhinmäelle sopimusta, jos hänestä tulee Helsingin pormestari (tämä lienee kylläkin aika epätodennäköistä). Helsingin kaupungilla on hieno kiinteistö Kauppatorin varrella, kaupungintalo. Sovitaan, että kaupunki vuokraa sen minulle omakustannushintaan. Lupaan maksaa vuokran, joka kattaa kaikki kiinteistön juoksevat kulut, mahdolliset lainat ja lisäksi päälle jää vähän ekstraa.

Jos kaupungin omistamien kiinteistön vuokraaminen alle markkinahinnan ei kerran ole vuokralaisen tukemista, ei se ole sitä tässäkään tapauksessa. Sopimukseen liittyy korkeintaan ”teoreettisia” menoja. Kaupunkihan itse asiassa rikastuu, kun se kartuttaa omaisuuttaan maksamillani vuokrilla. Kun kaupunki kerran vaurastuu, eikä ainakaan köyhdy, se voi hankkia yhtä hyvät toimitilat muualta ja rahaa jää vielä yli kaikkeen hyödylliseen kunnalliseen toimintaan.

Minä perustan kaupungintaloon hotellin, josta saamillani tuloilla tietysti rikastun. Saamani vauraus on toki vain teoreettista, Olen kuitenkin sen verran köyhä että minulle kelpaa teoreettinenkin varallisuus.

Hotellin lisäksi perustan entiseen kaupungintaloon kiinteistösijoitusyhtiön, taas yhteistyössä pormestari Arhinmäen kanssa. Ideana on se, että kaupunki rakentaa Helsinkiin asuintaloja, jotka minä sitten vuokraan kaupungilta. Maksan kaupungille saman verran vuokraa kuin asunnoista saisi, jos ne vuokrattaisiin alle markkinahintaan kaupungin vuokra-asuntoina.

On tärkeä huomata, että tähän ei sisälly mitään tukea minulle, eikä kaupunki menetä kuin korkeintaan teoreettisia tuloja. Itse asiassa kaupungin varallisuus karttuu, koska maksamani vuokra kattaa kaupungin laina- ja ylläpitokulut.

Minä tietenkin vuokraan asunnot eteenpäin markkinahintaan, ja saan siitä itselleni lisää omaisuuksia. Mutta toki nämäkin rikkauteni ovat vain teoreettisia.

Miltä kuulostaa, Paavo? Pannaanko nimet paperiin?

J.K. Mieltäni jäi vaivaamaan, ettei tätä kirjoitusta tulkita pelkäksi kiusanteoksi. Sitä se ei ole. Asia on tärkeä, sillä järkevä kunnallinen päätöksenteko on mahdotonta, elleivät politiikkavaihtoehtojen kustannukset ja hyödyt ole tiedossa.

Kohtuuhintaisen asumisen tulonsiirtoluonteen ymmärtäminen on myös välttämätöntä, jotta voi käsittää miksi se on huono ajatus. Se on tulonsiirto, jonka kohdistuminen on epätasavertaista ja satunnaista. Sen saavat vain ne, joita onnistaa kunnallisen vuokra-asunnon saannissa. Kunnallisten tulonsiirtojen pitäisi olla sellaisia, että kaikki samanlaiset ihmiset ovat oikeutettuja samoihin tulonsiirtoihin.

Lisätty 18.3.2017 klo 21.29 Keski-Euroopan aikaa.

Blogit Liberan blogiin kirjoittavat eri alojen asiantuntijat tai muuten vain mielenkiintoiset henkilöt. Blogit ovat kirjoittajiensa mielipiteitä, eivätkä välttämättä edusta Liberan virallista kantaa.